Nega zasada maline nakon berbe

 Nakon završene berbe u malinjacima važno je nastaviti sa agrotehničkim i hemijskim merama kako bi se obezbedio rodni kapacitet za narednu godinu i produžio životni vek zasada.

 Proizvođačima se preporučuju sledeće agrotehničke mere:

Na kraju berbe obavezno poseći izdanke koji su doneli rod ove godine kako bi mladi izdanci dobili više hrane i bolje se pripremili za prezimljvanje. Zbog visokih temperatura treba sačekati sa njihovim iznošenjem iz zasada, jer u ovom trenutku oni prave zasenu i sprečavaju isušivanje biljaka. Peporuka je da se ostavi oko 10 zdravih izdanaka po dužnom metru.

Obolele, oštećene izdanke treba orezati do osnove i ukloniti, a međuredni prostor tarupirati.

Po potrebi nastaviti sa navodnjavanjem posebno u zasadima u kojima su izdanci kratki ili ih ima malo.

 Pored agrotehničkih mera preporuka je i da se sprovedu hemijske mere zaštite u cilju zaštite maline od patogena i štetočina.

Ukoliko se pregledom zasada maline registruje prisustvo simptoma kestenjaste pegavosti izdanaka maline (Didymella applanata) kao i simptoma smeđe pegavosti lista maline (Sphaerulina rubi) preporučuje se primena nekog od fungicida:

a.m. azoksistrobin+difenokonazol 0,75-1 l/ha ili

a.m. tebukonazol 0,75 kg/ha.

Ukoliko se u malinjaku uoči prisustvo grinja, kao što su eriofidna grinja lista maline (Phyllocoptes gracilis) ili običnog paučinara (Tetranychus urticae), proizvođačima se preporučuje primena nekog od akaricida:

a.m. bifenazat 0,2-0,375 l/ha ili

a.m. abamektin 0,075-0,1% uz dodatak okvašivača.

U slučaju da se uoči prisustvo malinine mušice izdanka (Resseliella theobaldi), biljnih vaši (Aphididae) i drugih štetočina izdanka, preporučuje se primena nekog od registrovanih insekticida:

a.m lambda-cihalotrin 0,2 l/ha ili Kozak 0,02-0,03% ili

a.m. acetamiprid 0,3 kg/ha.

U zasadima gde je berba maline u toku, ne preporučuju se mere zaštite!

Zbog visokih dnevnih temperatura sprovođenje tretmana se preporučuje u večernjim časovima.

Gordana Radojičić dipl. Ing. Agronomije

PSSS Čačak